Oorledene se naasbestaandes steeds soek – Pretoria.ws
By Pretoria August 7, 2017
Capital Park, Hoofnuus, Pretoria, SA-nuus	0 Comments
Die oorledene wie se naasbestaandes gesoek word. Foto: Verskaf
Die Pretoriase polisie is steeds op soek na die naasbestaandes van 'n middeljarige man wie se liggaam onlangs langs 'n rivier in Pretoria gevind is.
Konst. Mandlakayise Zwane, woordervoerder van die Wonderboompoort-polisie in die stad se Moot-gebied, het Maandag aan Maroela Media gesê die man se liggaam is op 4 Julie omstreeks 11:40 langs die Apiesrivier in Capital Park aangetref.
"Die man het nie enige sigbare wonde of beserings opgedoen nie. 'n Geregtelike doodsondersoek is gedoen aangesien geen vuilspel vermoed is nie. Die man was 'n hawelose wat in die gebied in die veld geslaap het en het 'n groen baadjie en rooi broek aangehad toe hy gevind is," het Zwane gesê.
Zwane het gesê die uitslag van die nadoodse ondersoek is verkry en toon aan dat die man aan natuurlike oorsake dood is. Hy was tussen 45 en 50 jaar oud.
Die polisie het 'n foto van die man uitgereik en is nou op soek na enige inligting wat kan help om die man se naasbestaandes op te spoor. Die man se naam is aan die polisie bekend, maar mag weens wetlike aspekte nog nie bekend gemaak word nie.
Zwane het 'n beroep op die publiek gedoen om die man se foto wyd te versprei met die hoop dat iemand die man sal herken. Mense wat weet wie die man se naasbestaandes is, word versoek om sers. Cari Putter by 012 335 2818 te kontak.